A Tanács irányelve
(1987. szeptember 22.)
a 64/432/EGK és a 72/461/EGK irányelvnek a sertéspestisre vonatkozó bizonyos intézkedések tekintetében történő módosításáról
(87/489/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a 64/432/EGK és a 72/461/EGK irányelvet a sertéspestisre vonatkozó egyes intézkedések tekintetében történő módosításáról szóló, 1987. április 7-i 87/231/EGK tanácsi határozatra [1] és különösen annak 3. cikkére,
tekintettel a Bizottság javaslatára [2],
tekintettel az Európai Parlament véleményére [3],
tekintettel a Gazdasági és Szociális Bizottság véleményére [4],
mivel a 87/230/EGK [5] határozat 2. cikke alapján a Tanács dönt különösen azokról a szükséges intézkedésekről, amelyeket a tagállamoknak végre kell hajtaniuk ahhoz, hogy elérjék a sertéspestisnek a Közösségben történő felszámolását; mivel az ilyen intézkedések valószínűleg következményekkel bírnak az állatok és a hús kereskedelmének állat-egészségügyi eljárási problémáiról eddig elfogadott közösségi rendeletek összességére; mivel az intézkedések hatékonyságának biztosítására a rendeletek rendelkezéseit szükség szerint módosítani kell;
mivel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK [6] tanácsi irányelv meghatározta azokat a feltételeket, amelyeknek a Közösségen belüli kereskedelemre szánt élő sertéseknek a klasszikus sertéspestis tekintetében meg kell felelniük;
mivel a friss hús Közösségen belüli kereskedelmét érintő egészségügyi problémákról szóló, 1972. december 12-i 72/461/EGK tanácsi irányelv [7] meghatározta azokat a feltételeket, amelyeknek a Közösségen belüli kereskedelemre szánt friss sertéshúsnak meg kell felelnie a sertéspestis tekintetében;
mivel a közösségi intézkedés keretén belül a sertéspestis mentesítésére bevezetett nemzeti programok eredményeképpen néhány tagállam teljesen felszámolta a betegséget, és kérheti a hivatalos sertéspestis-mentességet; mivel meg kell adni számukra a lehetőséget a megszerzett minősítés megtartására, valamint a betegség területükön való újra felbukkanásának megelőzésére, azon biztosítékok erősítésével, amelyeket az érintett termékek kereskedelmének tekintetében élveznek, figyelembe véve a betegségnek a sertésállományok termelékenységére és az ágazatban dolgozók jövedelmére gyakorolt káros hatásait,
ELFOGADTA EZT AZ IRÁNYELVET:
1. cikk
A 64/432/EGK irányelv a következőképpen módosul:
1. A 2. cikk p) pont második fordulatának, és a q) pont második albekezdésének vége a "legalább a megelőző 12 hónap során" szavakkal egészül ki.
2. A 4b. cikk (1) bekezdés c) pontjának negyedik és ötödik sorában az "egyhangúan dönt" szavak helyébe a "minősített többséggel dönt" szavak lépnek.
3. A 4b. cikk (2) bekezdése helyébe a következő szöveg lép:
"(2) Ez a cikk 1991. december 31-ig alkalmazandó. A Bizottság legkésőbb 1991. július 1-jéig jelentést nyújt be a Tanácsnak a helyzet alakulásáról, főként a kereskedelem tekintetében, amely jelentést a sertéspestis vonatkozásában megfelelő javaslatok kísérnek.
A Tanács legkésőbb 1991. december 31-ig minősített többséggel dönt ezekről a javaslatokról."
4. A 7. cikk (1) bekezdésében:
- az f) pontban az "1988. december 31." időpont helyébe "1991. december 31." lép,
- a g) pontban a 3. cikk (3) bekezdés e) pontjára való hivatkozás helyébe a 3. cikk (3) bekezdés d) pontjára való hivatkozás lép.
2. cikk
A 72/461/EGK irányelv 13a. cikke a következők szerint módosul:
- az (1) bekezdés második albekezdésének harmadik sorában a "vágóhidakon, amelyeken vakcinázott sertések" szavak helyébe a "vágóhidakon, amelyeken a megelőző 12 hónapban vakcinázott sertéseket" szöveg lép,
- a (2) bekezdésben az "egyhangúan dönt" szavak helyébe a "minősített többséggel dönt" szavak lépnek,
- a (3) bekezdés első és harmadik albekezdéseiben az "1988. december 31." időpont helyébe "1991. december 31." lép.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1988. december 31-ig megfeleljenek, és erről haladéktalanul tájékoztatják a Bizottságot.
4. cikk
Ennek az irányelvnek a tagállamok a címzettjei.
Kelt Brüsszelben, 1987. szeptember 22-én.